b"\n_START_ARTICLE_\nCau Faluga\n_START_SECTION_\nDescripci\xc3\xb3\n_START_PARAGRAPH_\nDins del recinte de la col\xc3\xb2nia de Can Remisa o Rusi\xc3\xb1ol trobem la torre constru\xc3\xafda pels germans Santiago i Albert Rusi\xc3\xb1ol anomenada Cau Faluga o casal dels Rusi\xc3\xb1ol. La col\xc3\xb2nia, anomenada can Remisa o Rusi\xc3\xb1ol, estava formada per la f\xc3\xa0brica, l'esgl\xc3\xa9sia, la xemeneia, l'escola, els habitatges de treballadors i encarregats, el pis del director, els horts, els safareigs i altres depend\xc3\xa8ncies auxiliars._NEWLINE_Aquesta col\xc3\xb2nia est\xc3\xa0 situada aig\xc3\xbces amunt del nucli urb\xc3\xa0 de Manlleu, a la riba esquerra del Ter._NEWLINE_El Cau Faluga \xc3\xa9s un xalet d'estil rom\xc3\xa0ntic de finals del segle XIX i d'estil premodernista._NEWLINE_Es tracta d'un edifici de planta quadrangular de 18 m x 16 m situat en mig d'un jard\xc3\xad rectangular. La casa consta de planta baixa i dos pisos, que estan clarament delimitats a la fa\xc3\xa7ana per unes l\xc3\xadnies decoratives a nivell dels forjats, i dos cossos d'habitatges per als obrers._NEWLINE_La fa\xc3\xa7ana principal \xc3\xa9s orientada a llevant i presenta unes l\xc3\xadnies de decoraci\xc3\xb3 verticals que la recorren de dalt a baix. S'accedeix a la casa mitjan\xc3\xa7ant uns graons i la porta est\xc3\xa0 coberta per una marquesina arrodonida. Als dos costats de la porta hi ha grans finestrals. Al segon pis hi ha finestres iguals que les del primer pis, mentre que a la darrera planta s\xc3\xb3n m\xc3\xa9s petites. La fa\xc3\xa7ana posterior repeteix el mateix esquema compositiu que la principal. Pel que fa a les fa\xc3\xa7anes laterals, tenen una distribuci\xc3\xb3 d'obertures m\xc3\xa9s irregular que a la resta._NEWLINE_En entrar a l'habitatge destaca la gran sala principal de 13 m x 7,5 m. La part davantera de la planta baixa est\xc3\xa0 dividida en tres habitacions molt semblants. Al centre de la planta baixa hi ha una majestuosa escala que condueix al primer pis. En el repl\xc3\xa0 que fa l'escala, feta de marbre i que conserva unes petites peces met\xc3\xa0l\xc2\xb7liques per subjectar l'estora, hi ha la inscripci\xc3\xb3 Cau Faluga._NEWLINE_A l'interior conserva una llar de foc constru\xc3\xafda per Enric Claras\xc3\xb3 abans de 1891. A la llar de foc apareixen reflectides les dues activitats de la fam\xc3\xadlia. D'una banda hi ha representada la ind\xc3\xbastria mitjan\xc3\xa7ant una roda dentada i una llan\xc3\xa7adora. A l'altre costat la paleta de pintor representa l'art i al centre hi ha un escut amb les quatre barres, i al damunt hi ha una \xc3\xa0liga que \xc3\xa9s s\xc3\xadmbol de poder._NEWLINE_A la segona planta hi ha sis habitacions, totes elles amb llar de foc, i un bany. Algunes habitacions tamb\xc3\xa9 tenen un pica de marbre. Al darrer pis hi ha una habitaci\xc3\xb3 gran amb llar de foc i la resta s\xc3\xb3n m\xc3\xa9s petites i no tenen sistema de calefacci\xc3\xb3._NEWLINE_L'estructura de la coberta \xc3\xa9s d'encavallades de fusta.\n_START_SECTION_\nHist\xc3\xb2ria\n_START_PARAGRAPH_\nLa f\xc3\xa0brica es va construir al voltant de 1857. El 1860 ja apareix al nomencl\xc3\xa0tor de la prov\xc3\xadncia de Barcelona i actualment \xc3\xa9s una de les poques f\xc3\xa0briques del riu Ter que mant\xc3\xa9 la mateixa activitat industrial. Aquesta ind\xc3\xbastria estigu\xc3\xa9 en possessi\xc3\xb3 dels Rusi\xc3\xb1ol entre 1879 i 1940, durant aquest per\xc3\xadode fou la f\xc3\xa0brica de filatura m\xc3\xa9s important de Manlleu._NEWLINE_El Cau Faluga a m\xc3\xa9s de resid\xc3\xa8ncia familiar acollir\xc3\xa0 actes literaris impulsats per Santiago Rusi\xc3\xb1ol. El seu germ\xc3\xa0 Albert per la seva condici\xc3\xb3 d'industrial i pol\xc3\xadtic -\xc3\xa9s diputat per Vic i Barcelona, senador per Tarragona, president del Foment del Treball Nacional- far\xc3\xa0 servir el Cau Faluga per a les seves reunions de treball._NEWLINE_Santiago i Albert hereten la col\xc3\xb2nia del seu avi Jaume i el 1889 l'empresa passa a anomenar-se Rusi\xc3\xb1ol Hermanos. Durant aquest temps s'amplia la f\xc3\xa0brica, es construeixen noves depend\xc3\xa8ncies i habitatges, es construeix l'esgl\xc3\xa9sia de Sant Joan Baptista i el xalet dels propietaris._NEWLINE_L'esplendor del cau Faluga es viu entre els anys 1879 i 1896 quan \xc3\xa9s la resid\xc3\xa8ncia de la fam\xc3\xadlia Rusi\xc3\xb1ol. Albert resideix normalment a Barcelona per\xc3\xb2 a vegades s'est\xc3\xa0 a Manlleu per assumptes de la f\xc3\xa0brica i tamb\xc3\xa9 per assumptes pol\xc3\xadtics derivats de la seva condici\xc3\xb3 de diputat per Vic._NEWLINE_Tamb\xc3\xa9 hi viu Santiago des d'aqu\xc3\xad fa els seus viatges en carro per buscar ferros forjats per a la seva col\xc2\xb7lecci\xc3\xb3 i tamb\xc3\xa9 es cuida del negoci quan el germ\xc3\xa0 est\xc3\xa0 malalt. Santiago pinta paisatges del voltant de la f\xc3\xa0brica i del riu Ter."